
Büntetés-végrehajtási nevelés szemléletváltozásai az 50'-es évektől napjainkig

Tudományos Diákköri dolgozatom kutatási témájaként a büntetés-végrehajtási nevelést, ezen belül is az egyes korok szemléletében rejlő különbségek tanulmányozását választottam. Ennek a hosszú folyamatnak az 50-es évektől napjainkig terjedő időszakát mutatom be, tíz éves ciklusokra lebontva.
Az ötvenes éveket vizsgálva megállapíthatjuk, hogy a szabadságvesztés célja és feladata az elszigetelésre és a munkáltatásra korlátozódott. A kialakulóban lévő nevelési törekvések nem kerülhettek ekkor még előtérbe, a fogvatartás túlzottan őrzés- és termelés centrikussága miatt. Elterjedt a durva, embertelen bánásmód, a személyzet gyakran megalázta a fogvatartottakat.
A 60-as években a bv. feladata átalakult, olyan javító, átnevelő tevékenység lett, amely a bűnelkövetőt eljuttatja cselekményének társadalomra való veszélyességének felismeréséig, valamint elősegíti a munkamegosztásba való visszailleszkedést. A bv. pedagógia fejlődésének ebben a szakaszában rendkívül meghatározó volt a naiv pedagógiai optimizmus, azt feltételezték, hogy a zárt börtönvilág optimális feltételeket teremt az elítéltek személyiségének alakítására, sugallva ezzel, hogy egyetlen fogvatartott jobbításáról sem szabad lemondani.
A 70-es éveket vizsgálva összességében megállapítható, hogy teljesen nyilvánvalóvá vált az optimista pedagógiai célok kudarca, elérhetetlensége. A feladatokat átfogalmazták, miszerint az átnevelés helyébe a jelentősen enyhébb, megvalósíthatóbb nevelés – az úgynevezett treatment ideológia - lépett.
A 80-as években egyes területeken jó eredményeket, sikereket könyvelhetünk el. A fogvatartottak körében folytatódott közművelődési tevékenység és oktatómunka eredményei az elvárásoknak megfelelően alakultak.
90-es évektől napjainkig terjedő időszakban megfogalmazódtak többek között olyan elvárások, mint a társadalmi visszailleszkedés elősegítése, önbecsülés fenntartása valamint a felelősségérzet fejlesztése. Több, a bv. eszközrendszerében újnak tekinthető tudományt integráltak a nevelés mellé – például a pszichológiát, szociológiát és a kriminológiát.
A külföldi kitekintés című fejezetben mindenképp egy olyan állam büntetés-végrehajtását akartam bemutatni, amely alapvetően meghatározta a magyar börtönügyet is. Választásom ezért esett a szovjet börtönrendszerre, elsősorban a hasonlóságokat bemutatva. Úgy gondolom, hasznos lehet a jövőre nézve, ha feltárjuk a korábban elkövetett hibákat és ezekből tanulva talán hatékonyabbá tudjuk tenni a büntetés-végrehajtásban zajló nevelést.



